**אוניברסיטת קומפלוטנסה של מדריד** (בספרדית: La **Universidad Complutense de Madrid**; בראשי תיבות: **UCM**) היא אחת האוניברסיטאות הוותיקות בעולם, והעתיקה באוניברסיטאות ספרד. באוניברסיטה לומדים כ-85,000 סטודנטים ועובדים בה למעלה מ-10,000 אנשי סגל. האוניברסיטה ממוקמת בקמפוס מרכזי בקרית האוניברסיטה ברובע מונקלואה-ארבקה שבמדריד, ובקמפוס משני בשכונת סומוסגואס בעיר השכנה פוסואלו דה אלארקון. האוניברסיטה חברה ברשת אוטרכט, בארגון אירופאום, בקבוצת האוניברסיטאות קומפוסטלה (CGU), בארגון האוניברסיטאות העולמי (IAU), בברית האוניברסיטאות Una Europa וברשת האוניברסיטאות מבירות אירופה (UNICA).

תולדות האוניברסיטה
------------------

שורשי האוניברסיטה נטועים בבית ספר כללי שהוקם בשנת 1293 על ידי המלך סאנצ'ו הרביעי באלקלה דה אנארס הסמוכה למדריד. בשנת 1499 הפך בית הספר הכללי לאוניברסיטה, ביוזמתו של הקרדינל פרנסיסקו חימנס דה סיסנרוס ובתמיכתו של האפיפיור אלכסנדר השישי. האוניברסיטה נקראה קומפלוטנסיס, על שם קומפלוטום - שמה הלטיני של אלקלה דה אנארס.

האוניברסיטה שגשגה במהלך המאה ה-16, ובשנת 1509 פעלו במסגרתה חמש פקולטות: אמנות ופילוסופיה, תאולוגיה, משפט קאנוני, פילולוגיה ורפואה. הצלחת האוניברסיטה בתקופה זו נזקפת רבות לזכותו של סינסרוס, שבתור הארכיבישוף של טולדו, הצליח לתמוך בה באופן ניכר. בשנת 1517 הושלמה באוניברסיטה כתיבת פוליגוט התנ"ך הקומפולטנסיאני, מהדורה בחמישה כרכים שכללה את כל כתבי התנ"ך בעברית, יוונית, ארמית ותרגום הוולגטה ללטינית. אף על פי שמרבית עותקי הפוליגוט לא שרדו, הוא נחשב למגנום אופוס של האוניברסיטה ולאחד משיאי האקדמיה הספרדית, לצד היותו גורם מכריע בהפיכתה של האוניברסיטה לאחת המובילות בעולם.

בשנת 1836 עברה האוניברסיטה למדריד ושמה שונה ל"האוניברסיטה המרכזית". בשנת 1927 הוחלט בצו מלכותי על הקמת קמפוס חדש ברובע מונקלואה ארבקה, לימים קריית האוניברסיטה, על שטחים שהועברו מחצר המלוכה על ידי המלך אלפונסו ה-13. במהלך מלחמת האזרחים בספרד הפכה קריית האוניברסיטה לאזור קרבות, וחלק מבנייני האוניברסיטה נהרסו. בשנת 1970 שונה שם האוניברסיטה לאוניברסיטת קומפלוטנס של מדריד ונבנה קמפוס נוסף בסומוסגואס, עבור הפקולטות למדעי החברה.

בוגרים ידועים
-------------

בין בוגרי האוניברסיטה לאורך שנותיה נמנים מדינאים ובני אצולה רבים בהם מנואל אסאניה, חואן נגרין, חאבייר סולאנה, חסיד אומות העולם אנחל סאנס בריס, הנסיכה לטיסיה וכריסטינה דה בורבון אי גרסיה, אמנים ואנשי רוח רבים בהם לופה דה וגה, חוויאר מריאס, חוסה אצ'גרי, מריו ורגס יוסה, ויסנטה אליכסנדרה, לואיס בוניואל, חואן דה מריאנה, קמילו חוסה סלה, חסינטו בנאבנטה, מיגל דה אונאמונו, סברו אוצ'ואה, אלמודנה גרנדס וחוסה אורטגה אי גאסט.

פקולטות ומחלקות
---------------

פקולטות האוניברסיטה כוללות:

* אומנויות
* ביולוגיה
* מדעי הכימיה
* מסחר ותיירות
* מדעי המחשב והנדסה
* רפואת שיניים
* כלכלה ומנהל עסקים
* חינוך
* גאוגרפיה והיסטוריה
* מדעים גאולוגיים
* לימודי שפות
* משפטים
* ספרנות
* מתמטיקה
* תקשורת
* רפואה
* סיעוד, פיזיותרפיה ופודיאטריה
* אופטיקה ואופטומטריה
* רוקחות
* פילוסופיה
* מדעי הפיזיקה
* פוליטיקה ומדעי החברה
* פסיכולוגיה
* עבודה סוציאלית
* סטטיסטיקה
* וטרינריה

### מכוני מחקר

באוניברסיטה מספר מכוני מחקר, המוקדשים למחקר מדעי וטכנולוגי ולמחקר של האמנות, בתחומים כגון מגנטיות, משפט השוואתי, ניתוח כלכלי, משפט אירופי, מחקר פמיניסטי, גאו-מדעים, רוקחות תעשייתית, טכנולוגיות מידע, מתודולוגיה והיסטוריה של מדעי המשפט, מדעי המוזיקה, מנהל ציבורי, לימודי דת, ועוד.

קישורים חיצוניים
----------------

ויקישיתוף מדיה וקבצים בנושא **אוניברסיטת קומפלוטנסה של מדריד** בוויקישיתוף
* 

* אתר האינטרנט הרשמי של אוניברסיטת קומפלוטנסה של מדריד
* אוניברסיטת קומפלוטנסה של מדריד, ברשת החברתית פייסבוק

* אוניברסיטת קומפלוטנסה של מדריד, ברשת החברתית טוויטר

* אוניברסיטת קומפלוטנסה של מדריד, ברשת החברתית אינסטגרם
* אוניברסיטת קומפלוטנסה של מדריד, באתר אנציקלופדיה בריטניקה (באנגלית)
* רשומה באתר דירוג QS של אוניברסיטאות בעולם

הערות שוליים
------------

1. ↑  נתונים אודות אוניברסיטת קומפולטנס מאתר האוניברסיטה הרשמי (באנגלית)
2. ↑  Faculties, Complutense University of Madrid (באנגלית)
3. ↑  Research Institutes, Complutense University of Madrid (באנגלית)

| רשת אוטרכט |
| --- |
| 

|  |  |
| --- | --- |
| **אוסטריה:** גראץ • **איטליה:** בולוניה • **אירלנד:** קורק • **אסטוניה:** טרטו • **בלגיה:** אנטוורפן • **גרמניה:** לייפציג • רוהר בוכום ​• **דנמרק:** אורהוס • **הולנד:** אוטרכט • בית הספר לאמנויות באוטרכט • **הונגריה:** אטווש לוראנד • **הממלכה המאוחדת:** בלפסט ​• הול • **טורקיה:** בואזיצ'י • **יוון:** סלוניקי • **לטביה:** לטביה • **ליטא:** וילנה • **מלטה:** מלטה • **נורווגיה:** ברגן • **סלובקיה:** ליובליאנה • **ספרד:** אוניברסיטת קומפלוטנסה של מדריד • ולנסיה • **פולין:** האוניברסיטה היגלונית • **פורטוגל:** קוימברה • **פינלנד:** הלסינקי • **צ'כיה:** מסריק • **צרפת:** אוניברסיטת ליל נור דה פראנס • שטרסבורג • **רומניה:** יאשי • **שוודיה:** לונד • **שווייץ:** בזל | סמליל רשת אוטרכט​ |

 |

| אירופאום |
| --- |
| 

|  |
| --- |
| אוקספורד • בולוניה • ברלין • ברצלונה • הלסינקי • ז'נבה • לוון • לוקסמבורג • ליידן • ליסבון • מדריד • מינכן • סנט אנדרוז • סורבון • פראג • קופנהגן • קרקוב |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269245805171
* BIBSYS: 90604271
* BNE: XX244969
* BnF: cb118678820 (data)
* CANTIC: a11229068
* CiNii: DA03956534
* GND: 25995-0
* ISNI: 0000 0001 2157 7667
* LCCN: n79023022
* MusicBrainz: bf01d6b0-85b1-46f0-9a7a-dd092e228690
* NKC: kn20030107012
* NLA: 35738056
* SUDOC: 026429802
* Trove: 1064768
* ULAN: 500302434
* VcBA: 494/10943
* VIAF: 126508776
* WorldCat: lccn-n79023022

 |